Un cetățean român, cercetat pentru săvârșirea infracțiunii de trădare, a fost reținut și arestat preventiv peentru o perioadă de 30 de zile. Potrivit informațiilor apărute în presă, este vorba despre Alexandru Piscan, un ploieștean care anunța în urmă cu două luni că dorește să candideze la alegerile locale.
„Începând cu anul 2022, cetățeanul român a colectat informații cu caracter militar și a fotografiat tehnică militară de luptă și deplasarea personalului în proximitatea unor obiective militare românești sau aparținând NATO, amplasate pe teritoriul României. Informațiile colectate au fost transmise către diplomați din cadrul Ambasadei Federației Ruse la București”, se arată într-un comunicat de presă al SRI.
În același caz, la propunerea Serviciului Român de Informații, un diplomat din cadrul Ambasadei Federației Ruse la București, care beneficia de informațiile furnizate de cetățeanul român, a fost declarat persona non grata de către Ministerul Afacerilor Externe.